แบงก์เล็กยกเครื่อง
ธนาคารเกียรตินาคิน ทุ่ม 500 ล้าน ยกเครื่องสาขา โละภาพธุรกิจเช่าซื้อ
18 พ.ค. 2558

ธนาคารเกียรตินาคิน ทุ่ม 500 ล้าน ยกเครื่องสาขา โละภาพธุรกิจเช่าซื้อ
นายอภินันท์ เกลียวปฏินนท์ กรรมการผู้จัดการใหญ่และประธานธุรกิจธนาคารพาณิชย์ ธนาคาร เกียรตินาคิน เปิดเผยว่า ธนาคารใช้งบ 400-500 ล้านบาท ปรับปรุงสาขาทั่วประเทศรองรับยุทธศาสตร์ใหม่ที่มุ่งเน้นลูกค้าระดับบนจากเดิมที่เน้นลูกค้าสินเชื่อรายย่อยเช่าซื้อ 
ทั้งนี้ ธนาคารจะปิดสาขา 24 สาขา และเปิดสาขาเพิ่มในจังหวัดใหญ่ เช่น ชลบุรี เชียงใหม่ ภูเก็ต และย้ายทำเลที่ตั้งสาขาใหม่ไปยังสถานที่ใกล้เคียงที่คึกคักกว่า เพื่อให้บริการลูกค้าได้สะดวกขึ้น โดยเฉพาะใน กทม.จะย้ายสาขาเข้าไปเปิดในศูนย์การค้าใกล้เคียงแม้ว่าต้นทุนเพิ่มขึ้นแต่ก็คุ้มค่า คาดว่าจะแล้วเสร็จในปีนี้และธนาคารจะมีสาขาทั้งหมด 74 สาขา
นอกจากนี้ ธนาคารได้ปรับปรุงสาขาขนาดใหญ่เพื่อรับรองลูกค้าระดับบน (เลานจ์ฮับ) 3 แห่ง ได้แก่ สาขาถนนอโศก สาขาเซ็นทรัลเวิลด์ และสาขาถนนเยาวราช ซึ่งถือเป็นแลนด์มาร์คสาขาที่มียอดเงินฝากสูงถึง 6,000-7,000 ล้านบาท จากเฉลี่ยแต่ละสาขาจะดำรงเงินฝาก 3,000 ล้านบาท
นายอภินันท์ กล่าวว่า เป้าหมายการปรับปรุงเครือข่ายครั้งนี้ คือ การขายข้ามผลิตภัณฑ์ การเพิ่มฐานเงินฝาก และปรับภาพลักษณ์ของธนาคารให้เป็นสถาบันการเงินครบวงจร จากปัจจุบันส่วนใหญ่จะมองเป็นธนาคารเช่าซื้อ ซึ่งธนาคารจะแยกธุรกิจเช่าซื้อไปให้บริการที่โชว์รูมรถยนต์ซูซูกิ ที่ธนาคารเป็นพันธมิตรทางธุรกิจอยู่ แต่การทำธุรกรรมอื่น เช่น การชำระค่างวดยังทำกับธนาคารได้ทุกสาขา
นอกจากนี้ ธนาคารยังศึกษาแยกธุรกิจรายย่อยออกจากธนาคาร โดยใช้แบรนด์ใหม่ซึ่งเป็นโมเดลธุรกิจที่สถาบันการเงินทำ เช่น ศรีสวัสดิ์ หรือ สมหวัง รวมถึงการมีผลิตภัณฑ์การเงินอื่นๆ เช่น สินเชื่อบุคคล หรือไมโครเอสเอ็มอี ซึ่งปัจจุบันธนาคารมีเพียงธุรกิจเช่าซื้อ